b"\n_START_ARTICLE_\nJudge Dread\n_START_SECTION_\n\xc5\xbdivljenje in glasbena kariera\n_START_PARAGRAPH_\nJamaj\xc5\xa1ko glasbo je spoznal, ko je kot najstnik prebival pri karibski dru\xc5\xbeini v Brixtonu. Spoznal je nekaj vplivnih jamaj\xc5\xa1kih glasbenikov, kot sta Derrick Morgan in Prince Buster, ko je delal kot varnostnik v londonskih no\xc4\x8dnih klubih ter kasneje kot osebni stra\xc5\xbear. Po kratkem obdobju kot rokoborec (nastopal je pod imenom \xc2\xbbThe Masked Executioner\xc2\xab) in izterjevalec za zalo\xc5\xbebo Trojan Records se je zaposlil kot did\xc5\xbeej na lokalni radijski postaji in vodil tudi svoj\xc2\xa0\xc2\xbbSound System\xc2\xab. _NEWLINE_Leta 1969 je Prince Buster posnel \xc2\xbbBig 5\xc2\xab, ki je postal velik hit in vzpodbudil Hughesa da je posnel svojo verzijo z naslovom \xc2\xbbBig Six\xc2\xab\xc2\xa0in melodijo skladbe \xc2\xbbLittle Boy Blue\xc2\xab\xc2\xa0izvajalcev Verne & Son. Ta je pritegnila pozornost Leeja Gopthala, direktorja Trojan Records in singl \xc2\xbbBig Six\xc2\xab\xc2\xa0je iz\xc5\xa1el pri Trojanovi podru\xc5\xbenici Big Shot. Psevdonim Judge Dread, pod katerim je izdal singl, izhaja iz naslova druge skladbe Princa Bustra. \xc2\xbbBig Six\xc2\xab\xc2\xa0je dosegel enajsto mesto britanske lestvice singlov leta 1972 in ostal na njej \xc5\xa1est mesecev, prodanih pa je bilo ve\xc4\x8d kot 300.000 izvodov navkljub temu, da skladbe zaradi prosta\xc5\xa1kega besedila niso vrteli na radiu. Skladbi je sledilo \xc5\xa1e ve\xc4\x8d hitov, med njimi \xc2\xbbBig Seven\xc2\xab\xc2\xa0(v sodelovanju z Rupiejem Edwardsom) in \xc2\xbbBig Eight\xc2\xab, ki sta bila prav tako prosta\xc5\xa1ki razli\xc4\x8dici otro\xc5\xa1kih iz\xc5\xa1tevank na reggae melodijo, ter \xc2\xbbY Viva Suspenders\xc2\xab\xc2\xa0in \xc2\xbbUp With The Cock\xc2\xab._NEWLINE_\xc2\xbbBig Six\xc2\xab\xc2\xa0je bil prvi reggae singl belopoltega glasbenika, ki je pri\xc5\xa1el na vrh jamaj\xc5\xa1ke glasbene lestvice. To je prineslo Dreadu prilo\xc5\xbenost nastopati v \xc5\xbeivo na Jamajki, kjer so bili mnogi presene\xc4\x8deni, da je bel. Na doma\xc4\x8di sceni je imel Dread v 1970. letih 11 uspe\xc5\xa1nic na lestvici singlov, kar je najve\xc4\x8d od vseh reggae glasbenikov, vklju\xc4\x8dno z Bobom Marleyjem. Po drugi strani ima Judge Dread v Guinnessovi knjigi rekordov rekord za glasbenika z najve\xc4\x8d prepovedanimi skladbami - 11. Ve\xc4\x8dina besedil teh skladb ni odkrito prosta\xc5\xa1kih, temve\xc4\x8d samo namigujejo na spolnost ali kletvice z besednimi igrami. Zaradi previdnosti radijskih postaj je Dread v\xc4\x8dasih izdajal pod psevdonimoma JD Alex in Jason Sinclair, a je BBC skladbe kljub temu prepovedal. _NEWLINE_Judge Dread je kot tekstopisec pritegnil celo pozornosti Elvisa Presleyja, ki je nameraval leta 1977 v sodelovanju z njim posneti skladbo \xc2\xbbA Child's Prayer\xc2\xab\xc2\xa0kot bo\xc5\xbei\xc4\x8dno darilo h\xc4\x8derki Lisi Marie, a je pred dokon\xc4\x8danjem projekta umrl. Kasneje je Dread organiziral dobrodelni koncert za pomo\xc4\x8d \xc5\xbertvam lakote v Etiopiji, kjer so nastopili  The Wailers in Desmond Dekker ter posnel singl \xc2\xbbMolly\xc2\xab. Kljub temu, da v besedilu ni bilo prosta\xc5\xa1kih ali zbadljivih verzov, je BBC tudi tega prepovedal, zaradi \xc4\x8desar se ni uvrstil na lestvice. _NEWLINE_Judge Dread je umrl 13. marca 1998 zaradi sr\xc4\x8dne kapi na odru med nastopom v The Penny Theatre, Canterbury. Po njem so poimenovali ulico Alex Hughes Close v Snodlandu, majhnem mestu v Kentu, kjer je nekaj \xc4\x8dasa \xc5\xbeivel in ki ga je omenjal v ve\xc4\x8d svojih skladbah."